kk ru ro ba kk ru kk kk kk kk kk kk kk kk kk de kk kk de kk bg kk de kk kk de kk kk kk de kk kk de kk kk kk kk kk kk kk kk kk kk kk kk kk kk kk kk pt kk kk av kk kk ru kk kk kk ru kk kk kk kk ru kk kk kk kk kk kk kk kk kk kk pt kk ja kk ru bg kk de kk kk
Жайылымды көлдете суару жұмысы жүзеге аспақшы
Жәнібек ауданы әкімдігінде әлеуметтік әріптестік пен әлеуметтік және еңбек қатынастарын …Толығырақ »
«Ашық есік» күнін өткізді
Күні: 31.05.2017, 300 рет оқылды
Жәнібек аудандық прокуратурасының аға прокуроры Аслан Кабдрахимов пен аудан прокуратурасының прокуроры Азиз Нияров Ұзынкөл ауылында болып, тұрғындар тарапынан туындаған көкейкесті мәселелері бойынша сұрақтарына жауап беріп, заң қағидаттарын түсіндірді. Олар, сондай-ақ аталған ауылдағы аз қамтылған отбасылардың үйлеріне де барып, құқықтық және әлеуметтік мәселелер бойынша кеңес берді.Аудандық прокуратура қызметкерлері осындай «Ашық есік» күндерін алдағы уақытта басқа да ауылдық  округтерде өткізуді жоспарлауда.
Құрбандар рухы еске алынды
Күні: 31.05.2017, 130 рет оқылды
Аудан орталығындағы жаппай саяси қуғын-сүргін және ашаршылық құрбандарына арналған ескерткіш-белгі жанында жазықсыз жапа шеккендер еске алынды. Оған дербес бөлімдердің, мекеме-кәсіпорындардың, білім беру және мәдениет салаларының басшылары мен қызметкерлері және ардагерлер қатысты. Алдымен аудандық мешіттің бас имамы Есенболат Абдуғалиев құрбандардың рухына құран бағыштады. Рәсімде аудан әкімі Наурызбай Қарағойшин сөз алды. -1931-1933 жылдар қазақ халқының ең ауыр, қайғы-қасіретке толы кезеңі еді. Өкімет халық күнкөрісінің жалғыз ғана көзі – алдарындағы малын зорлықпен жинап алып, қоғамдық меншікке айналдырды. Одан қалған бірлі-жарым малдарын тағы да тартып алды. Сөйтіп, қазақ халқы ашыға бастады. Әбден ашыққан халық арасында көз жұмғандар көбейді. Қазақ мәдениетінің, ғылымы мен білімінің аса көрнекті өкілдері әртүрлі мерзімге түрмеге қамалды, еріксіз жер аударылды, ату жазасына кесілді. Қазіргі деректер бойынша, 1926-1939 жылдардағы аштықта 1 млн. 798 мыңнан астам қазақ көз жұмған. Бұл 1926 жылғы санақта есепке алынған қазақтың 46,8 пайызын құрады. Халқымыз тарихтың ұзына бойында мұндай қырғынға еш уақытта ұшыраған емес. Біздің парызымыз – құрбандарға тағзым жасап, олардың рухын қастерлеу. Қазақстан Республикасы тәуелсіздігін алып, дербес мемлекет ретінде танылғанына 26 жыл толғалы отыр. Ұлттық тарихымыздағы тәуелсіздік – бүгінгі жеңістеріміз бен табыстарымыздың рухани бастауы. Ендеше, еліміздің әрбір азаматы тәуелсіздіктің қадір-қасиетін ұғынып, мәртебесін көтеруге күш салуы қажет. Еліміз тыныш, шекарамыз берік болсын. Біздің ұрпақ өткен жылдардағы зұлматты, қайғы-қасіретті көрмесін демекпін, қадірлі ағайындар! – деді аудан басшысы. Бұдан кейін аудан әкімі Наурызбай Қарағойшин мен аудандық ардагерлер кеңесінің төрағасы Амангелді Уәлиев жаппай саяси қуғын-сүргін және ашаршылық құрбандарының, аудандағы қоғамдық кеңестің төрағасы Бекет Әліпқалиев пен Жәнібек ауылдық ардагерлер ұйымының төрағасы Ерсайын Құбашев революция құрбандарының ескерткіштеріне гүл шоқтарын қойып, ұрпақтар атынан тағзым етті. Мерей Меңдіғали «1932 жылғы аштыққа» атты өлеңді мәнерлеп оқыған соң, жиналған қауымға шелпек таратылды. Д.ЗЕННАТ
Ауызашар беру – сауапты іс
Күні: 30.05.2017, 826 рет оқылды
Күллі мұсылмандар асыға күтетін Рамазан айы да басталды. Биыл Рамазан айының алғашқы күнінде  жылдағы дәстүр бойынша ораза ұстаушыларға аудандық мұсылмандар мешітінде ауызашар берілді. Ауызашар беру – өте маңызы зор сауапты істің бірі. Жолда кетіп бара жатып, кез келген аузы берік адамға бір дана құрма немесе кепкен  құрма, ол болмаса сумен болса да ауызашар беру – сауапқа кенелетін жақсы амал. Ораза тұтқандарға оразаның алғашқы күні аудандық мұсылмандар мешітінде жеке кәсіпкер Әліп Ғилым дастархан жайса, екінші күні аудандық балалар-жасөспірімдер туризмі және экология орталығы мен «Жәнібек» балабақшасының ұжымы, үшінші күні №1 жалпы білім беретін орта мектебінің қызметкерлері ауызашар берді. Оразаның алғашқы күнінде мешіттің бас имамы Есенболат қажы Абдуғалиев мешіт жамағатын айлардың сұлтаны Рамазан айымен құттықтап, адам баласын тақуалыққа, кемелдікке жеткізуге бастайтын ерекше ғибадат – ораза жайлы, ауыз ашудың тәртібі жайында жиналғандарға түсіндіріп, Құран аяттары түскен айдың мұсылмандар үшін мән-маңызының артықшылығына тоқталып, ренжіскен адамдар бір-бірін кешіруге, жақсылық жасауға, әрқашан игі істерді атқаруға шақырды.  Сонымен қатар жақсылықтар мен сауаптардың сансыз еселеніп жазылар айында ауызашарды ұйымдастырғандарға ризашылығын білдірді. Ауызашар беру рәсімі қалған күндері де жалғасын таба бермек.
Алаш тағылымы және Тәуелсіздік
Күні: 30.05.2017, 504 рет оқылды
Атырау облысы Мәдениет, мұрағаттар және құжаттама басқармасы, Атырау облыстық тарихи-өлкетану музейі Атырау облысы әкімдігінің қолдауымен 2017 жылдың мамыр айының 26 жұлдызында Алаш партиясының құрылғанына 100 жыл толуына орай «Алаш тағылымы және Тәуелсіздік» тақырыбында аймақтық конференция оздырды. Әріптесіміз, Жәнібек аудандық «Шұғыла» газетінің тілшісі, ҚР Журналистер одағының мүшесі, А.Оразбаева атындағы ЖББНМ-нің жоғары санатты тарих пәнінің мұғалімі Меңдігүл Фазылова аталмыш конференцияға қатысып, дара болмысты, дархан жүректі, телегей-теңіз білімді  данагөй   Ғұмар Қараш туралы «Қараңғылықтың түнегін түрген шамшырақтар» атты баяндамасын ұсынды. Конференция барысында алпыс үш ғылыми-танымдық зерттеу  баяндамасының  негізінде 273-беттік  «Алаш тағылымы және Тәуелсіздік» аймақтық ғылыми-практикалық  конференциясының материалдары» атты кітап шығарылып, барлық қатысушыларға Алаштың ардақты көсемдерінің бейнесі салынған сувенирмен қоса осынау көзге көрнекті, іші азаттық аңсаған, сол жолда тер төгіп, өмірлерін қиған ардақтыларымыз хақында жазылған еңбек топтастырылған  кітап тапсырылды.
Күні: 29.05.2017, 1 249 рет оқылды
Жәнібек ауданының Жақсыбай ауылындағы мектепті  бұдан 20 және 10 жыл бұрын бітірген түлектердің ұйымдастыруымен  аламан ат бәйгесі оздырылды.  Аламан бәйгеде  бірінші орынды Ұзынкөл ауылының сәйгүлігі иемденіп, сыйлыққа тоңазытқыш алды.  Ал бәйгеден екінші болып келген көршілес Ресейдің Новоузенск ауданының сәйгүлігіне газ плита берілсе, үшінші орын алған Борсы ауылының тұлпарына ОТАU-TV телебайланыс аппараты тарту етілді.  Сонымен қатар мектеп түлектері естелік, сый тарту ретінде ауылдағы «Даңқ» саябағына «Менің жүрегім Жақсыбай» атты мандайша орнатуға дәнекер болды. Бұл күндері саябақ ішінде ауыл тұрғыны  Нұрберген Төрешов  жазғы демалыс орнын ашып, жұртшылықтың бос уақытында көңілді демалуы мақсатындағы өз жұмысын бастап кетті.
«Туған жер» бағдарламасы аясындағы кездесу
Күні: 29.05.2017, 366 рет оқылды
Жәнібек колледжіндегі студенттермен Елбасының «Болашаққа бағдар: рухани жаңғыру» атты мақаласындағы «Туған жер» бағдарламасы бойынша   ардагерлермен кездесу оздырылды. Кездесуге аудандық ардагерлер кеңесінің төрағасы Амангелді Уәлиев, осы колледждің ардагер ұстаздары, аудандық ардагерлер кеңесінің белсенді мүшелері  Кабаш Жүнісов, Меркен Кенжеғалиев, Ерсайын Құбашев қатысып, студенттерге аталған бағдарлама ауқымында кеңінен баяндап берді. Шара барысында, сондай-ақ  колледждің тарих пәнінің мұғалімі  Мира Ефремова Елбасының мақаласы бойынша баяндама жасап, ардагерлер өздерінің жастарға ақыл-кеңестерін айтып, ой-пікірлерімен бөлісті.
Күні: 26.05.2017, 2 050 рет оқылды
Кеше қазақ эстрадасының бірнеше танымал әншілері аудан орталығындағы алаңда концерт берді. Олардың қатарында Арман Дүйсенов, Жанар Айжанова, Абай Бегей, Асхат Тарғынов, «Шамшырақ» дуэті сияқты өнер жұлдыздары бар. Концертті асыға күткен жұртшылық әп-дегеннен әншілерді қошеметтеп, демеп отырды. Кеш барысында Арман Дүйсенов «Ақ Жайық», «Арман», Жанар Айжанова «Ағатайым», «Достарыма», «Шамшырақ» дуэті «Бақытым», «Шаттығым», «Жаным» секілді әндерді орындады. Абай Бегейдің «Аспанға қараймын», Асхат Тарғыновтың «Мария-Магдалена» атты хит әндерін көрермендер әншілермен бірге қосыла шырқап, кеш көрігін қыздырды. Концерт соңында композитор, продюсер әрі әнші Арман Дүйсенов мектеп бітіруші түлектерді мерекелерімен құттықтап, концерттің өтуіне қолдау білдірген аудан басшысы мен кешке жиналған барша жәнібектіктерге ризашылығын білдірді. Айта кететін жәйт, жерлесіміз, №1 мектептің 1982 жылғы түлегі Сұлтан Ниеталиев Жәнібек жерінде аталмыш концерттің оздырылуына септігін тигізген.
Саябақтың маусымдық ашылуы болды
Күні: 26.05.2017, 524 рет оқылды
24 мамыр күні кеште аудандық мәдениет және демалыс саябағының жазғы маусымдық ашылу салтанаты болды. Саябаққа жиналған халықтың көңіл-күйі көтеріңкі, жүздері жарқын. Жұмысын 1940 жылдардан бастаған саябақтың 76-шы маусымы былтыр ел Тәуелсіздігінің 25 жылдығымен тұспа-тұс келсе, 77-ші маусымдық ашылуы биылғы  жылы өтетін «ЭКСПО-2017» халықаралық көрмесімен орайлас келіп тұр. Саябақтың ашылу салтанатында көркемөнерпаздар ауыл жұртшылығына арнап концерт қойды. Концерттік бағдарлама барысында Райымбек Каримов «Сәлем, елім», «Жәнібек сазы» халықтық-фольклорлық ансамблінің сүйемелдеуімен Дана Қаратаева «Сары жез құмған-ай», облыстық «Балдәурен» байқауының жеңімпазы, Маңғыстауда өткен «Біз – күн перзентіміз» аймақтық байқауының жүлдегері Айшат Хамзина «Қазағым», Ақтоты Ешматова «Бұлбұл», Асылан Боранбаев «Қуанышым менің», Мейрамгүл Дәулетқалиева «Жанарым», Ақнұр Азаматова «Балдәурен», Шынар Каюпова «Ягода малина» әндерін шырқаса, «Ақмаржан» халықтық би ансамблінің биші қыздары да өздерінің әсем билерімен көпшіліктің көңілінен шыға білді. Концерттік бағдарлама «Жәнібегім» әнімен өз мәресіне жетіп, жиналған жұртшылық жақсы әсермен тарқасты.
Қош бол, алтын ұя!
Күні: 25.05.2017, 863 рет оқылды
Жүзінде қуаныш, қолында гүл шоқтары, шашына ақ бантик байлаған бір топ балғын қыздар мен ақ көйлек, қара шалбар киген балалар мектепке қарай асығып барады. Иә, бүгін көптен бері асыға күткен соңғы қоңырау. Еліміздің түкпір-түкпіріндегі білім ошақтарында биылғы оқу жылының соңғы қоңырау сыңғыры соғылуда. Аталмыш мереке Т.Жароков атындағы білім ордасында да «Сыңғырла, соңғы қоңырау!» атты салтанатымен бастау алды. Алаң салтанатты шараға орай безендіріліп, оқушылар қаз-қатар өз сыныптары бойынша сап түзеп тұр. Мектепті биыл  52 түлек аяқтағалы отыр. Алаңға осыдан 30, 40 жыл бұрын білім ордасын имене аттаған ұл-қыздар – бүгінде ойы толысқан аға-апалар, оқуда оза шапқан үздік оқушылар мен алтын ұяның биылғы қарлығаштары құрметпен шақырылды. Жиналған қауым ҚР Мемлекеттік Туына назар аударып, жиын ҚР Мемлекеттік Гимнімен шымылдығын ашты. Шараны тізгіндеген жүргізушілер мерекені үш тілде өткізді. Салтанатты шараға облыстық мәслихат хатшысы Мәлік Құлшар, аудан әкімі аппаратының басшысы Жақсылық Абдолов, облыстық мәслихат депутаты Ескендір Елемесов, аудандық білім беру бөлімінің басшысы Миранбек Ибатов, ардагер ұстаздар мен мәртебелі қонақтар, ата-аналар қатысты. Алғашқы құттықтау сөз мектеп директорының міндетін атқарушы Сержан Кушановқа ұсынылып, ол өзінің ізгі тілегін жаудырды. Сонымен қатар үздік оқушыларға мақтау қағаздарын, бетке ұстар ата-аналарға «Үлгілі ата-ана» лентасы мен алғыс хаттар, белсенді оқушыларға сертификаттар табыс етті. Әрмен қарай аудан әкімі аппаратының басшысы Жақсылық Каримоллаұлы ыстық ықыласы мен шынайы пейілін білдірді. Содан соң жиынның қадірменді қонағы, облыстық мәслихат хатшысы Мәлік Иманқұлұлы сөз алып: «Құрметті ұстаздар, оқушылар, шақырулы қонақтар! Баршаңызды соңғы қоңырау салтанатымен шын жүректен құттықтаймын! Киелі қара шаңырағымыздан талай-талай саңлақтар түлеп ұшты. Ендігі кезекте мына тұрған сіздер, оқушылар солардың ізбасарлары болуларың қажет. Ұядан ұшқалы тұрған мектептің қарлығаштары! Сіздерге тек сәттілік пен жақсылықтар тілеймін. Алдағы үлкен сыннан сүрінбей өтіңіздер. Қиқулап ұшқан қанаттарың талмасын, тек биікті шарласын», — деген ақжарма лебізін арнады. Осыдан 40 жыл бұрын бітірген мектеп түлектері атынан Нұрлыбек Өтеғалиев, 30 жыл бұрын бітірген мектеп түлектері атынан Әлия Қуанова сөз сөйлеп, түлектерге ізгі ниеттерін жеткізді. Ортаға бірінші сынып бүлдіршіндері шығып, өздерінің лебіздерін жыр шумақтары арқылы жеткізсе, мектеп түлектерінің ата-аналары атынан Лаида Ахмурзина, бітірушілер атынан Армат Құзайров, Гүлназ Ұзақбаева, Анара Кафарова сөз сөйледі. Алаңда бастауыш сыныпты аяқтағалы тұрған бүлдіршіндер мен мектеп түлектері қоштасу вальсін билеп, шарлар ұшырды. Соңғы қоңырау сыңғырлай соғылып, түлектерді «Қош бол, алтын ұя мектебім!» тақырыбында өтетін тәрбие сағатын өткізу үшін сыныптарына шығарып салып, салтанатты шара мәресіне жетті. Соңғы қоңырауға арналған салтанатты жиындар ауданның барлық мектептерінде оздырылды.
Соңғы қоңырау сыңғыр қақты
Күні: 25.05.2017, 1 358 рет оқылды
Бүгін №1 жалпы білім беретін орта мектепте соңғы қоңырауға арналған салтанатты жиын көтереңкі леппен аталып өтті. Аталған оқу орны биыл 15 түлекті қанаттандырып отыр. Олардың қатарында облыстық және республикалық пән олимпиадалары мен халықаралық ғылыми байқаулардың жүлдегерлері бар. Осыдан 15, 20, 30, 35, 40, 45, 50 жыл бұрын оқу орнынан қанат қағып, қияға самғаған, бүгінде Қазақстанның түкпір-түкпірінде, алыс және жақын шетелдерде еңбек етіп жүрген мектеп түлектері ұшқан ұяларына оралып, шарада басқосты. Құрметті қонақтарды, сонымен қатар «Жас Ұлан» балалар ұйымының қатарында жүріп, мектеп өміріне белсене қатысқан, пән олимпиадаларында жүлделі орын алған, спорттық, шығармашылық байқауларда жетістікке жеткен 2016-2017 оқу жылының үздіктерін жиынға қатысушылар зор қошеметпен қарсы алды. Мектеп түлектерін олардың алғашқы ұстаздары мен сынып жетекшілері бастап шықты. -Биыл 15 оқушы мектеп бітіргелі отыр. Олардың 13-і ҰБТ-ға қатыспақ. Түлектерге үлкен өмірде сәтті қадам тілей отырып, алдағы мемлекеттік емтихандар мен жауапты сынақтардан абыроймен өтіп, білім биігінен көрінулеріне тілектестік білдіремін. Алға қойған арман-мақсаттарың орындалып, қалаған оқу орындарыңа түсіп, таңдаған мамандықтарыңның иесі атаныңдар. Сөйтіп, ата-аналарың мен ұстаздарыңның үмітін ақтаңдар. Ал, сыныптан-сыныпқа көшіп отырған оқушыларға жазғы демалыстарыңды жақсы өткізіп, жаңа оқу жылына тың күшпен оралыңдар демекпін, — деді құттықтау сөз сөйлеген мектеп директоры Сапар Мәмбеталиев. Мұнан соң сөз алған Жәнібек ауылдық округінің әкімі Мұстахим Қабдысалиев те оқушыларды биылғы оқу жылының сәтті аяталуымен құттықтады. Одан кейін мектепті әр жылдары бітірген түлектерге сөз кезегі берілді. –Біз осыдан 50 жыл бұрын осы білім ордасынан түлеп ұшқан болатынбыз, — деді генерал-лейтенант Евгений Чураев. –Бізді білім нәрімен сусындатқан ұстаздарымыздың көбі бүгінде, өкінішке орай, арамызда жоқ. Алайда, есімдері жадымызда мәңгі сақталады. Олар бізге білім беріп қана қойған жоқ, Отанды, туған жерді, ата-ананы сүюді үйретті. Мен туған жерімді – қасиетті Жәнібек өлкесін ерекше жақсы көремін. Жәнібектіктерге айтар алғысым шексіз. Мектеп түлектері атынан озат оқушылар Шыңғыс Меңдіханов пен Динара Сатанова сөз сөйлеп, ұстаздарына ризашылықтарын білдірді. Шара барысында ән мен би қатар өріліп, көкке шарлар ұшырылды. Артынша көптен күткен соңғы қоңырау сыңғыр қақты. Д.ЗЕННАТ
БҚО, Орал қаласы, Мұхит көшесі, 57/1
Copyright © 2015 Шұғыла
Ақпаратты көшіргенде немесе дәйектеме келтiргенде «shugula.kz» порталына сiлтеме жасауыңыз міндетті